Folketing
2003-02-28

Så siger man godt nok et andet sted, at man ikke vil ændre på systemet, jamen det er virkelig en tvetunget tale. For man kan altså ikke sige, at man ikke vil ændre systemet og så samtidig sige, at nu indfører vi et helt nyt opholdsgrundlag. Så er der nogen, der taler med to tunger, er det så sandelig forslagsstillerne. Denne regering og regeringspartierne har sagt, at vi overholder alle konventioner. Vi formulerer et flygtningebegreb, der betyder, at de, der er individuelt forfulgt af forskellige grunde, kan få asyl i Danmark. Her er ikke tale om individuelle grunde. Jeg hørte også hr. Kamal Qureshi, tror jeg det var, bruge ordene »generel trussel«. Nu skal hr. Kamal Qureshi ikke hænge på forslaget, men jeg mener, det var hr. Kamal Qureshi, der brugte ordene »generel trussel«, og det er altså ikke asylgrundlag i Danmark. Og vi mener ikke, at vi skal give opholdsgrundlag, så vi tager altså afstand fra denne særlov, der indfører et helt nyt opholdsgrundlag.